
Conveni: Aprovació bases subvenció entitats

CONVOCATÒRIA I BASES ESPECÍFIQUES PER A L’ATORGAMENT DE SUBVENCIONS, MITJANÇANT EL PROCEDIMENT DE CONCURRÈNCIA COMPETITIVA, DURANT ELS ANYS 2020 I 2021, ORGANITZADES PER LES ENTITATS MUNICIPALS SENSE FINALITAT DE LUCRE 

1. Indicació de l’aprovació de les Bases Reguladores i diari oficial on s’han publicat
Per acord del Ple de l’Ajuntament de Quart de 15 de gener de 2020, s’han aprovat les bases reguladores de la concessió de subvencions, mitjançant concurrència competitiva, destinades a entitats municipals sense ànim de lucre.

2. Objecte

És objecte de les presents Bases la regulació del procediment que cal seguir per a la sol·licitud, tramitació, concessió, cobrament i justificació de les subvencions que, en forma d’ajut econòmic, atorgui o estableixi l’Ajuntament de Quart, per donar suport al teixit associatiu del municipi, en marc del règim jurídic definit a la Llei 38/2003, de 17 de novembre, general de subvencions (LGS) i al Reial Decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions (RLGS).

Els programes de suport són:

PROGRAMA A: Suport al funcionament bàsic de les entitats municipals.
A1: Entitats socioeducatives
A2: Entitats esportives
Aquest programa dona suport a la integritat de l’entitat.  

PROGRAMA B: Suport a un projecte o activitat
Aquest programa dona suport a aquells projectes o activitats de tipologia veïnal, esportiva, juvenil, cultural, amb finalitat social, de solidaritat, ecologista, etc...

ÚNICAMENT ES POT OPTAR PER UN SOL PROGRAMA.

3. Finalitat de les subvencions

Aquestes Bases regulen el procediment a seguir per a la sol·licitud, tramitació, concessió, cobrament i justificació de les disposicions dineràries, realitzades per l’Ajuntament de Quart, destinades a fomentar aquells objectius, projectes i/o activitats d’interès públic o social que tinguin com a finalitat desenvolupar les entitats o associacions cíviques, solidàries, educatives, juvenils, esportives i/o culturals del municipi de Quart, en definitiva, projectes i/o activitats d’interès públic local. 
4. Caràcter de les subvencions

Les subvencions objecte d’aquesta convocatòria tenen caràcter discrecional, voluntari i eventual, són lliurament revocables i reduïbles en tot moment, per les causes previstes en la llei o en aquestes convocatòries, no generen cap dret a l’obtenció d’altres subvencions en anys posteriors, i no es poden al·legar com a precedent.

5. Període d’execució

Les subvencions concedides a l’empara d’aquesta convocatòria s’hauran de destinar a finançar projectes i/o activitats de caire cívic, solidari, educatiu, juvenil, esportiu i/o cultural desenvolupats durant el període comprés entre l’1 de gener i el 31 de desembre de 2021.

6. Requisits de les entitats beneficiàries

Poden optar a les subvencions totes les entitats o associacions, sense afany de lucre, que hagin de realitzar projectes i/o activitats de caire cívic, solidari, educatiu, juvenil, esportiu i/o cultural per al foment del municipi. Les entitats o associacions interessades, que hauran de tenir la seu i el seu àmbit d’actuació al terme municipal de Quart, hauran de reunir tots i cadascun dels requisits següents:

a. Estar legalment constituïda com a entitat o associació al Registre d’Associacions de la Generalitat de Catalunya. En el cas de les entitats o associacions esportives, també cal que estiguin inscrites al Registre d’Entitats Esportives de la Generalitat de Catalunya.
b. Estar inscrita al Registre Municipal d’Associacions.
c. Tenir el domicili social al municipi de Quart, i que així consti en els seus estatuts.
d. El/la president/a de la Junta Directiva ha d’estar empadronat al municipi de Quart o bé, que el 70 % de la Junta Directiva sigui empadronada.
e. Haver justificat, dins el termini establert, la destinació d’altres subvencions rebudes anteriorment.
f. En cap cas podran ser beneficiàries d’aquestes subvencions les entitats o associacions que estiguin incloses en algun motiu d’exclusió de l’article 13 de la LGS. 

La concurrència d’aquests requisits s’acreditarà en el moment de presentar la sol·licitud, mitjançant la presentació dels documents que s’indiquen a l’article 7 d’aquesta convocatòria.



7. Documentació a aportar

Cada entitat presentarà una única sol·licitud i s’haurà de presentar mitjançant el model d’instància de sol·licitud de subvenció a entitats i els models de documentació per adjuntar, que es troba a la pàgina web municipal www.quart.cat. La sol·licitud ha d’anar signada pel representant legal de l’entitat o associació i hi ha d’adjuntar la següent documentació: 
a) Fotocòpia del NIF del/la sol·licitant i documentació que acrediti la representació que ostenta de l’entitat. 
b) Fotocòpia del CIF de l’entitat. 
c) Fotocòpia de l’acta fundacional i estatuts de l’entitat. 
d) Fitxa de proveïdor municipal amb les dades bancàries. 
e) Fotocòpia de l’acta amb la última actualització dels càrrecs de la Junta Directiva.
f) Certificat d'Hisenda de trobar-se al corrent de les obligacions tributàries.
g) Certificat de la Seguretat Social d'estar al corrent de les quotes de la Seguretat Social.
h) Resum de l’extracte bancari dels últims 6 mesos de l’entitat a la data de sol·licitud de la subvenció.
i) Comprovant que justifiqui que l’entitat disposa d’una assegurança de responsabilitat civil (pòlissa i rebut).
j) Certificat d’acreditació del nombre de socis/esportistes de l’entitat
k) Certificat d’acreditació del nombre de socis/esportistes de l’entitat empadronat al municipi. 
l) Memòria del projecte/activitat a realitzar per al qual es demana la subvenció, d’acord amb l’Annex 1 del model normalitzat.
m) Pressupost previst per al projecte per al qual es demana la subvenció, d’acord amb l’Annex 2 del model normalitzat.
n) Annex 3 de la sol·licitud de subvenció (model normalitzat), que inclou els següents compromisos:
· Declaració responsable de la concurrència dels requisits per poder obtenir la condició de beneficiari/ària.
· Declaració de compromís de compliment de les condicions imposades per a l’atorgament de la subvenció.
· Declaració de compromís de sotmetre’s a les actuacions de comprovació a efectuar per l’òrgan concedit i el control financer que pugui efectuar l’Ajuntament de Quart 
· Declaració de les subvencions o altres ingressos obtinguts per a la mateixa finalitat i compromís de comunicar les que s’obtinguin en el futur.

Tota la documentació es podrà presentar en qualsevol de les llengües cooficials de Catalunya.

El model de sol·licitud i els seus annexos hauran de ser documents originals signats pel representant legal de l’entitat sol·licitant.

No serà necessària la presentació dels documents corresponents als punts b], c] i d] d’aquest article que s’hagin aportat en convocatòries anteriors, sempre que a la sol·licitud es manifesti que no han sofert canvis respecte a la darrera vegada que es van presentar, tal com preveu l’article 53 de la llei 39/2015, d’1 d’octubre, del procediment administratiu comú de les administracions públiques (en endavant LPAC) i l’article 22.1.e) de la Llei 26/2010, de 3 d’agost, de règim jurídic i de procediment de les administracions públiques de Catalunya.

8. Termini, forma i lloc de presentació de les sol·licituds

El termini de presentació de sol·licituds serà 20 dies hàbils, a comptar des de l’endemà de la publicació de la convocatòria al BOP de Girona.

Les sol·licituds de subvenció, juntament amb la documentació exigida a l’article 7, s’hauran de presentar telemàticament a través del registre electrònic de l’Ajuntament de Quart tal com defineix l’article 16 de la Llei 39/2015, de l’1 d’octubre, del procediment administratiu comú de les Administracions Públiques o ETRAM

El model normalitzat de sol·licitud i els seus annexos podran trobar-se al lloc web següent:

http://www.quart.cat/

La presentació de la sol·licitud de subvenció pressuposa el coneixement i l’acceptació de les normes que la regulen.


9. Revisió de les sol·licituds i esmena

Si la sol·licitud no reuneix els requisits necessaris per a la seva tramitació, o la documentació és incorrecta o incompleta, es requerirà per escrit al sol·licitant perquè solucioni els defectes observats en el termini màxim de 10 dies hàbils, i quedarà advertit que, si no ho fa així, se’l tindrà per desistit en la seva petició, i s’arxivaran les actuacions sense més tràmit. Tot això d’acord amb les determinacions de l’article 68 de la Llei estatal 39/2015, d’1 d’octubre, de règim jurídic de les Administracions Públiques i del procediment administratiu comú (LRJPAC). 

10. Procediment de concessió

El procediment de concessió de les subvencions regulades a les presents Bases reguladores serà el de concurrència competitiva, i s’atindrà a les determinacions dels articles 23 i següents de la LGS i 55 i següents del RLGS. 

11. Criteris objectius d’atorgament de la subvenció

L’import de la subvenció en relació a la puntuació serà l’import màxim consignat, dividit pel total de punts que obtinguin les entitats beneficiàries.
S= Subvenció de l’entitat
P= Puntuació de l’entitat
Suma= Suma de les puntuacions de totes les entitats
I= El pressupost disponible
S= (I / suma) x P

PROGRAMA A: Suport al funcionament bàsic de les entitats municipals

A1: ENTITATS SOCIOCULTURALS

1. Trajectòria històrica de l’entitat (1 punt per cada 10 anys)
2. Número de socis que disposa l’entitat:
· Entre 10 i 50 (1 punt)
· Entre 51 i 100 (2 punts)
· Entre 101 i 150 (4 punts)
· Entre 151 i 200 (8 punts)
· Més de 201 (16 punts)
3. El percentatge de socis empadronats que disposa l’entitat:
· A partir del 50 % (1 punt)
· A partir del 80 % (2 punts)
· El 100 % (3 punts)
4. Tipologia d’activitats/serveis regulars durant l’any: (Els punts d’aquest criteri són sumatoris)
· Activitats físiques de salut i benestar (1 punt)
· Activitats formatives (1 punt)
· Activitats de punt de trobada (1 punt)

A2: ENTITATS ESPORTIVES

1. Trajectòria històrica de l’entitat (1 punt per cada 10 anys)
2. Número d’esportistes que disposa l’entitat:
· Entre 10 i 50 esportistes (1 punt)
· Entre 51 i 100 esportistes (2 punts)
· Entre 101 i 150 esportistes (4 punts)
· Entre 151 i 200 esportistes (8 punts)
· Més de 201 esportistes (16 punts)
3. El percentatge d’esportistes empadronats que disposa l’entitat:
· A partir del 50 % dels esportistes (1 punt)
· A partir del 80 % dels esportistes (2 punts)
· El 100 % (3 punts)
4. Nivell de les competicions esportives dels quals participa l’entitat: (Els punts d’aquest criteri són sumatoris)
· Nivell Comarcal (2 punts)
· Nivell Autonòmic (4 punts)
· Nivell Estatal (6 punts)

PROGRAMA B: Suport a un projecte o activitat

El projecte o activitat proposat ha d’executar-se en el municipi de Quart. Els criteris de valoració són: 

1. El projecte cobreix una necessitat social en el municipi. (20 punts)
2. Una activitat social, cultural o esportiva concreta amb finalitat benèfica. (10 punts)
3. Una activitat social, cultural o esportiva concreta amb finalitat lúdica singular, entesa com a esdeveniment únic al municipi i amb un impacte social, econòmic o de promoció del municipi. (10 punts)

12. Import total de les subvencions a atorgar i consignació pressupostària

El pressupost destinat per l’any 2021 per a la concessió de subvencions regulades a les presents Bases es distribuirà segons les següents aplicacions pressupostàries:

· Entitats Esportives: 341.48000. 10.000 euros
· Entitats Socioculturals: 338.48000. 10.000 euros

No podran atorgar-se subvencions per import superior a l’esmentada consignació pressupostària.

13. Import individualitzat de les subvencions

La quantia de la subvenció anirà en funció de la valoració que es realitzi i es determinarà proporcionalment en relació als punts assignats.

En cap cas la subvenció atorgada excedirà del 70% del cost total del projecte presentat.

14. Òrgans competents per a la instrucció i la proposta de concessió

1. Les àrees de l’Ajuntament responsables dels àmbits d’actuació subvencionats (els regidors/es corresponents seran els òrgans instructors) revisaran les sol·licituds, verificaran que els sol·licitants reuneixen les condicions per ser beneficiaris de les subvencions i avaluaran cada projecte i/o activitat d’acord amb els criteris de valoració anteriorment indicats. Seguidament, es constituiran diverses comissions tècniques, cadascuna de les quals estarà formada per: 

· President: Alcalde o Regidor a qui delegui 
· Vocals: Secretari interventor i tècnic/a de cada àrea.

2. Cada comissió tècnica haurà d’emetre un informe on es concreti el resultat de l’avaluació efectuada. Els òrgans instructors, a la vista de l’expedient i de l’informe de la comissió tècnica corresponent, formularà proposta de resolució provisional degudament motivada, que haurà de notificar-se als interessats en els termes fixats a la convocatòria i es concedirà un termini de 10 dies hàbils per presentar al·legacions. Malgrat això, es podrà prescindir d’aquest tràmit d’audiència quan no figurin en el procediment ni siguin tinguts en compte altres fets ni altres al·legacions i proves que les adduïdes pels interessats. En aquest cas, la proposta de resolució formulada tindrà caràcter de definitiva. 
3. Examinades les al·legacions adduïdes si escau pels interessats, es formularà la proposta de resolució definitiva, que haurà d'expressar el sol·licitant o la relació de sol·licitants per als quals es proposa la concessió de la subvenció, i la seva quantia, especificant la seva avaluació i els criteris de valoració seguits per a efectuar-la. 
L'expedient de concessió de subvencions contindrà l'informe de l'òrgan instructor en el qual consti que de la informació que obra en el seu poder es desprèn que els beneficiaris compleixen tots els requisits necessaris per a accedir a les mateixes. 
4. La proposta de resolució definitiva, quan resulti procedent d'acord amb les bases reguladores, i aprovada per la Junta de Govern Local, es notificarà als interessats que hagin estat beneficiaris, els quals hauran d’acceptar explícitament, no verbal i sense reserves la subvenció, així com les condicions imposades en la concessió. Si no s’ha expressat el contrari en el termini de 15 dies hàbils, a partir de la recepció de l’indicat acord, la subvenció s’entendrà com a acceptada. 
5. Les propostes de resolució provisional i definitiva no creen cap dret a favor del beneficiari proposat enfront de l'Ajuntament, mentre no se li hagi notificat la resolució de concessió.

15. Termini de resolució i de notificació

S’examinaran conjuntament, en un sol procediment, totes les sol·licituds presentades dins del termini establert i es resoldrà en un únic acte administratiu.

El termini per a l’atorgament de les subvencions serà, com a màxim, de tres mesos a comptar des de la data de finalització del període de presentació de sol·licituds. La manca de resolució dins el termini indicat tindrà efectes desestimatoris.

La resolució del procediment es notificarà als interessats d'acord amb el previst a la Llei 39/2015, d’1 d’octubre, de procediment administratiu comú de les administracions públiques. La pràctica d'aquesta notificació o publicació s'ajustarà a les disposicions contingudes a l’esmentada Llei.

16. Acceptació de la subvenció

La subvenció s’entendrà tàcitament acceptada pel beneficiari pel transcurs d’un mes a partir de la recepció de la notificació de la concessió sense que hagi manifestat expressament les seves objeccions. En tot cas, la subvenció s’entendrà acceptada sense reserves així com les condicions imposades en la concessió.

17. Obligacions dels beneficiaris

Els perceptors de la subvenció estan obligats al compliment de les obligacions especificades a l’article 14 de la LGS. El seu incompliment originarà responsabilitats que en cada cas corresponguin, a banda de la incoació de l’expedient de reintegrament de la subvenció.

L’incompliment d’aquestes obligacions originarà les responsabilitats que en cada cas corresponguin i podrà suposar la revocació, reducció o reintegrament de la subvenció concedida.

18. Despeses subvencionables

Amb caràcter general, es consideraran despeses subvencionables les següents:

· Totes aquelles despeses que tinguin una relació directa amb l’activitat o projecte subvencionat, d’acord amb l’objecte de les presents Bases.
· Les despeses indirectes, enteses com aquelles que són compartides per les activitats subvencionades (despeses de gestió; material d’oficina i consumibles informàtics; lloguers; subministraments com llum, gas, telèfon, internet; les obres de reparació simple, o de conservació i manteniment; serveis de neteja i seguretat; assegurances pròpies de l’entitat; taxes municipals; sous i salaris del personal administratiu o directiu; adquisició de material o reparació de maquinària, etc) sempre que no superin el 5% de les despeses directes imputades.
· L’IVA suportat, que ha de constar desglossat, serà subvencionable quan el beneficiari no pugui deduir-lo, recuperar-lo o compensar-lo. 
· Pel que fa a les entitats esportives, s’acceptaran les llicències federatives, els drets federatius i els arbitratges per a justificar les subvencions.

Les factures i rebuts han de tenir sempre data de l’any 2021, han d’anar a nom de l’entitat beneficiària i han d’haver estat efectivament pagades.

Per a la interpretació de les despeses subvencionables d’aquesta convocatòria, s’aplicarà subsidiàriament el previst a les instruccions sobre procediments de gestió i justificació de subvencions de l’Ajuntament de Quart.

19. Despeses no subvencionables

No seran subvencionables les següents despeses:

· Factures, rebuts o despeses corresponents a àpats i/o queviures, així com dietes i despeses de manutenció.
· Factures, rebuts o despeses corresponents a sortides, viatges o intercanvis no vinculats directament a l’activitat/projecte presentat.
· Factures, rebuts o despeses corresponents a sortides, viatges o intercanvis fora de la demarcació de la Província de Girona encara que siguin vinculats directament a l’activitat/projecte presentat.
· Factures, rebuts o despeses d’edició de publicacions, llibres o material de suport electrònic, o les corresponents a programes de recerca i estudi.
· Adquisició de béns inventariables, immobles o mobles, que suposin un increment del patrimoni de l’entitat.
· Honoraris de professorat i sous i salaris del personal tècnic implicat directament amb el projecte o activitat subvencionada.

20. Forma de pagament

D’acord amb allò previst a l’article 34 de la 38/2003, de 17 de novembre, General de Subvencions, es poden per pagament fraccionats que responguin al ritme execució de les accions subvencionades o pagaments anticipats com a finançament necessari per a portar a terme les actuacions inherents a la subvenció.

Per tant, es farà una bestreta del 50% de l’import total de la subvenció, amb la intenció que l’entitat disposi sempre de la tresoreria suficient per a la realització de les seves activitats durant l’any. Abans de rebre el 50% restant, haurà de justificar les despeses de la subvenció rebuda l’any anterior. Al final de l’exercici, totes les despeses de les diverses activitats hauran de justificar-se d’acord amb aquest conveni.

21. Justificació. Termini i forma de justificació

Els projectes i/o activitats presentats s’han de desenvolupar de l’1 de gener al 31 de desembre de l’any de la convocatòria. Les entitats o associacions poden presentar sol·licituds un cop a l'any, dintre del termini de la convocatòria.

Les entitats o associacions hauran de presentar la justificació de les subvenció rebuda mitjançant el model d’instància de justificació de subvencions a entitats locals que es troba a la pàgina web municipal www.quart.cat. Aquesta justificació s’ha de fer abans del 31 de desembre de l’any de la convocatòria.

Caldrà justificar una despesa per un import del 100% de la subvenció atorgada. En el cas que no s’arribi a justificar la despesa per al 100% de l’import de l’activitat, la subvenció quedarà reduïda proporcionalment. En aquest supòsit, en el cas que l’associació ja hagués rebut una bestreta per un import superior a la subvenció definitiva, caldrà que reintegri aquest import a l’Ajuntament. L’entitat haurà de dur a terme el reintegrament corresponent en el termini de 15 dies hàbils, a comptar de l’endemà del requeriment de l’Ajuntament.

La no justificació d’aquesta subvenció comporta la impossibilitat legal d’atorgar una subvenció posterior.

Aquesta entitat podrà utilitzar un compte justificatiu simplificat amb el següent contingut:
a) Una memòria d’actuació justificativa del compliment de las condicions imposades en la concessió de la subvenció, amb indicació de les activitats realitzades i dels resultats obtinguts.
b) Una relació classificada de les despeses i inversions de l’activitat, amb identificació del creditor i del document, el seu import, data d'emissió i, si escau, data de pagament. En el cas que la subvenció s'atorgui d'acord amb un pressupost estimat, s'indicaran les desviacions esdevingudes. 
c) Un detall d'altres ingressos o subvencions que hagin finançat l'activitat subvencionada amb indicació de l'import i la procedència. 
d) Si s'escau, carta de pagament de reintegrament en el supòsit de romanents no aplicats així com dels interessos derivats dels mateixos.

Hauran d’acreditar les despeses mitjançant factures i documents amb valor probatori al tràfic jurídic mercantil i amb eficàcia administrativa.

Els terminis de justificació seran els exposats a l’apartat del pagament.

22. Incidències en la justificació

a) Manca de justificació.

Si un cop finalitzat el termini de presentació de la documentació justificativa aquesta no s’hagués presentat, es procedirà a requerir l’entitat beneficiària per tal que la presenti en un termini màxim improrrogable de 15 dies hàbils, a comptar des de l’endemà de la comunicació del requeriment, amb l’advertiment que de no fer-ho es procedirà a la revocació o a la reducció de la subvenció segons correspongui, amb la conseqüent obligació de reintegrament en cas que s’hagués avançat el seu pagament.

b) Deficiències en la justificació.

En el cas que els documents presentats com a justificació fossin incorrectes o incomplets, es comunicarà a l’interessat la necessitat d’esmenar les anomalies detectades en un termini màxim improrrogable de 10 dies hàbils, a comptar des de l’endemà que sigui notificat, amb l’advertiment que de no fer-ho es procedirà a la revocació o a la reducció de la subvenció segons correspongui, amb la conseqüent obligació de reintegrament en cas que s’hagués avançat el seu pagament.

23. Mesures de garantia

Les entitats beneficiàries quedaran exonerades de la presentació de garanties del pagament de la subvenció, en atenció a la seva naturalesa així com a la dels seus beneficiaris.

24. Circumstàncies que poden donar lloc a la modificació de la resolució
Amb posterioritat a l’acord de concessió, i abans de la finalització del termini d’execució de l’activitat subvencionada, es podrà modificar, d’ofici o prèvia sol·licitud del beneficiari, l’import, aspectes de l’activitat, el termini d’execució, el de justificació i altres obligacions, quan no es perjudiquin els interessos de tercers i es doni algun dels supòsits següents: 
a) Quan es produeixi una alteració en les condicions que van determinar la concessió de la subvenció. 
b) Quan el beneficiari hagi obtingut per a la mateixa actuació altres subvencions, ajuts o aportacions de qualsevol origen, públic o privat, que sumats als de l’Ajuntament superin el cost total del projecte o de l’activitat subvencionada.
c) Quan el beneficiari no hagi justificat adequadament la totalitat de l’import exigit a les presents Bases.

25. Compatibilitat amb d’altres subvencions

La subvenció atorgada serà compatible amb qualsevol altra concedida per altres Administracions o ens públics o privats. Tanmateix, l’import total de les subvencions rebudes per la mateixa finalitat no podrà superar el cost total del projecte i/o activitat a desenvolupar. 

Els beneficiaris hauran de comunicar la petició i/o obtenció de qualsevol subvenció pública concurrent que no s’hagi declarat amb la sol·licitud, declarant-la documentació justificativa de la subvenció.

26. Publicitat de les subvencions concedides

Les subvencions atorgades a l’empara d’aquestes Bases seran objecte de publicitat per part de l’Ajuntament, amb indicació de la convocatòria, l’aplicació pressupostària, el beneficiari, la quantitat concedida i la finalitat de la subvenció, en els mitjans que es detallen a continuació, segons el seu import: 

· Inferiors a 3.000,00 euros: en el Tauler d’anuncis de la Corporació o a la pàgina web.
· A partir de 3.000,00 euros: en el BOP de Girona. 
· 
Així mateix, quan l’entitat o associació beneficiària disposi de mitjans divulgatius propis al seu abast (editorials i d'altra índole), adquirirà el compromís de fer la divulgació oportuna (en la publicitat i el material divulgatiu) de la realització del/s projecte/s i la col·laboració de l’Ajuntament de Quart. L’entitat o associació ha d’incloure en tota la publicitat referent al projecte subvencionat, l’escut municipal, precedit del text “... amb el suport de l’Ajuntament de Quart”, d’acord amb el disseny que l’Ajuntament li facilitarà. 

En cas d’aquest incompliment per part del beneficiari, caldrà atenir-se a l’article 31.3 del RLGS.
27. Causes de reintegrament

Cas que es produeixin les causes de reintegrament previstes a la Llei General de Subvencions, s’iniciarà el procediment de reintegrament.

Quan a conseqüència de l’anul·lació, revocació o de la revisió de la subvenció, l’import definitiu d’aquesta sigui inferior a l’import pagat l’entitat beneficiària estarà obligada a reintegrar l’excés.

Així mateix, també estarà obligat a reintegrar, l’entitat beneficiària que hagi percebut la subvenció falsejant les condicions exigides o amagant aquelles que haguessin impedit la seva concessió; per incompliment total o parcial de l’objectiu de l’activitat o del projecte; per incompliment de l’obligació de justificar en els terminis establerts; per resistència o obstrucció a les actuacions de comprovació i de control financer i en els altres supòsits previstos en la normativa de la LGS

En els casos anteriors procedirà el reintegrament per part de les entitats beneficiàries de la totalitat o part de les quantitats percebudes, i l’exigència de l’interès de demora des del moment del pagament de la subvenció fins a la data en que s’acordi la procedència del reintegrament.

28. Obligats al reintegrament

Estaran obligats al reintegrament aquells qui determini l’article 40 de la LGS. 

29. Infraccions i sancions

En matèria d’infraccions i sancions s’aplicarà el que es disposa en els articles 52 a 69 de la LGS i en els articles 102 i 103 del RLGS.

30. Règim jurídic supletori

En tot el que no preveuen expressament aquestes Bases, són d’aplicació la Llei estatal 38/2003, de 17 de novembre, general de subvencions (LGS); el Reial Decret 887/2006, de 21 de juliol, pel qual s’aprova el Reglament de la Llei estatal 38/2003, de 17 de novembre, general de subvencions (RLGS); el Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya (TRLMRLC); el Decret 179/1995, de 13 de juny, pel qual s'aprova el Reglament d'obres, activitats i serveis dels ens locals (ROAS); la Llei estatal 7/1985, de 2 d’abril, reguladora de les bases del règim local (LRBRL); el Reial Decret 2568/1986, de 28 de novembre, pel qual s’aprova el Reglament d’organització, funcionament i règim jurídic de les entitats locals (ROF), si es tracta d’associacions; el Reial Decret Legislatiu 2/2004, de 5 de març, pel qual s’aprova el Text refós de la Llei reguladora de les Hisendes Locals (TRLHL); la Llei estatal 39/2015, d’1 d’octubre, de règim jurídic de les Administracions públiques i del procediment administratiu comú (LRJPAC); i resta de legislació concordant.

31. Disposició final

Es faculta la Junta de Govern Local de l’Ajuntament de Quart per a fer la interpretació d’aquestes Bases i per a prendre els acords sobre els aspectes de la matèria de subvencions que no contemplin expressament.

